РЕГЛАМЕНТ (ЕО) № 617/2008 НА КОМИСИЯТА
от 27 юни 2008 година
за определяне на подробни правила за прилагане на Регламент (ЕО) № 1234/2007 на Съвета по отношение на стандартите за търговия с яйца за люпене и пилета от домашни птици, отглеждани в птицеферми
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 121, буква е) от него във връзка с член 4 от него,
като има предвид, че:
(1)
Считано от 1 юли 2008 г. Регламент (ЕИО) № 2782/75 на Съвета от 29 октомври 1975 г. относно производството и търговията с яйца за люпене и пилета от домашни птици, отглеждани в птицеферми (2) се отменя от Регламент (ЕО) № 1234/2007.
(2)
Някои разпоредби и задължения, предвидени от Регламент (ЕИО) № 2782/75, не бяха пренесени в Регламент (ЕО) № 1234/2007.
(3)
По тази причина някои подходящи разпоредби и задължения следва да бъдат приети в рамките на регламент за определяне на основни правила за прилагане на Регламент (ЕО) № 1234/2007, за да се позволят последователността и доброто функциониране на общата организация на пазара, и по-специално на търговските стандарти.
(4)
Регламент (ЕО) № 1234/2007 определя основните изисквания, на които трябва да отговарят яйцата за люпене и пилетата от домашни птици, отглеждани в птицеферми, за да бъдат пуснати на пазара в Общността. За по-голяма яснота е необходимо да бъдат формулирани нови подробни правила за тези изисквания. В тази връзка Регламент (ЕО) № 1868/77 на Комисията (3), който установява подробни правила за прилагане на Регламент (ЕИО) № 2782/75, следва да се отмени и да се замени с нов регламент.
(5)
Регламент (ЕО) № 1234/2007 установи някои правила относно производството и търговията с яйца за люпене и пилета от домашни птици, отглеждани в птицеферми. Въвеждането на тези правила изисква установяване на разпоредби за прилагане относно, между другото, избягването на предлагане за продажба на яйца от инкубатор без специален отличителен знак, определянето на маркировки върху яйцата и опаковките с яйца за люпене и пилета, както и съобщаването на необходимата информация.
(6)
Необходимо е на всяко предприятие да се определи отличителен регистрационен номер въз основа на съставена класификация от кодове във всяка държава-членка, която да позволява определянето на отрасъла на дейност на предприятието.
(7)
Следва да се поддържа система за събиране на данни за общностната търговия и производство на пилета и яйца за люпене с необходимата последователност, за да се позволи определянето на краткосрочни прогнози за производството. Всяка държава-членка следва да определи санкции за нарушаване на тези разпоредби.
(8)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Дефиниции
По смисъла на настоящия регламент:
1.
„Яйца за люпене“ са яйца от домашни птици от птицеферма, от подпозиции 0407 00 11 и 0407 00 19 от Комбинираната номенклатура, предназначени за производство на пилета, класифицирани по вид, категория и тип и идентифицирани в съответствие с настоящия регламент, произведени в Общността или внесени от трети страни.
2.
„Пилета“ са живи домашни птици от птицеферма с тегло, което не надвишава 185 грама, от подпозиции 0105 11 и 0105 19 от Комбинираната номенклатура, произведени в Общността или внесени от трети страни, от следните категории:
а)
пилета за употреба: пилета от следните типове:
i)
пилета за месо: пилета, предназначени за угояване, които се колят преди достигане на полова зрялост;
ii)
пилета за снасяне на яйца: пилета, предназначени за отглеждане с цел производство на яйца за консумация;
iii)
пилета за двойна употреба: пилета, предназначени или за снасяне на яйца, или за месо;
б)
пилета за размножаване: пилета, предназначени за производство на пилета за употреба;
в)
пилета за развъждане: пилета, предназначени за производство на пилета за размножаване.
3.
„Предприятие“ означава предприятие или част от предприятие за всяка от следните дейности:
а)
развъдно-подобрително предприятие: предприятие за производство на яйца за люпене, предназначени за производство на развъдни пилета, пилета за размножаване или пилета за употреба;
б)
предприятие за размножаване: предприятие за производство на яйца за люпене, предназначени за производство на пилета за употреба;
в)
люпилня: предприятие за отглеждане на яйца в инкубатор, люпене и доставка на пилета.
4.
„Капацитет“ означава максималният брой яйца за люпене, които могат едновременно да се поставят в инкубатор, без люпилните отделения.
Член 2
Регистриране на предприятията
1. Всяко предприятие се регистрира, по свое желание, от компетентния орган, назначен от държавата-членка, и получава отличителен номер.
Отличителният номер може да бъде отнет на предприятията, които не изпълняват разпоредбите на настоящия регламент.
2. Всички заявления за регистрация на едно от предприятията, посочени в параграф 1, се адресират до компетентния орган на държавата-членка, на чиято територия се намира предприятието. Този орган определя на регистрираното предприятие отличителен номер, включващ един от кодовете от приложение I заедно с такъв идентификационен номер, който позволява определянето на отрасъла на дейност на предприятието.
3. Държавите-членки незабавно информират Комисията за всички промени в класификацията на използваните отличителни номера за определяне на дейността на предприятието.
Член 3
Маркиране на яйцата за люпене и на техните опаковки
1. Яйцата за люпене, използвани за производството на пилета, се маркират индивидуално.
2. Индивидуалното маркиране на яйцата за люпене, използвани за производството на пилета, се извършва в предприятието производител, което отпечатва своя отличителен номер върху яйцата. Буквите и цифрите се маркират с черно незаличимо мастило; те са с височина най-малко 2 mm и ширина 1 mm.
3. Държавите-членки могат по изключение да разрешат маркирането на яйца за люпене по начин, различен от този, посочен в параграф 2, при положение че маркирането е с черно незаличимо мастило, ясно видимо и на площ поне 10 mm2. Такова маркиране се извършва преди поставянето на яйцата в инкубатора или в предприятието производител, или в люпилня. Държавите-членки, които упражняват това правомощие, уведомяват останалите държави-членки и Комисията за това и препращат до тях разпоредбите, приети в този смисъл.
4. Яйцата за люпене се транспортират в идеално чисти опаковки, съдържащи единствено яйца за люпене от един и същи вид, категория и тип домашни птици, с произход от едно и също предприятие и с някоя от маркировките от приложение II.
5. С оглед спазване на действащите разпоредби в някои трети страни вносителки, яйцата за люпене, които са предназначени за износ, и техните опаковки могат да бъдат обозначени с други данни, различни от предвидените в настоящия регламент, при условие че няма вероятност те да бъдат объркани с последните и с данните, предвидени в член 121, буква г) от Регламент (ЕО) № 1234/2007 и в регламентите за неговото прилагане.
6. Опаковките или контейнерите от какъвто и да било тип, в които се транспортират тези яйца, следва да носят отличителния номер на предприятието производител.
7. Само яйцата за люпене, маркирани в съответствие с настоящия член, могат да бъдат транспортирани или да представляват предмет на търговия между държавите-членки.
8. Яйца за люпене от трети страни могат да се внасят само ако върху тях е обозначено с букви с височина най-малко три милиметра наименованието на страната на произход и са отпечатани думите „à couver“, „broedei“, „rugeaeg“, „Bruteier“, „προς εκκόλαψιν“, „para incubar“,„hatching“, „cova“, „para incubação“, „haudottavaksi“, „för kläckning“, „líhnutí“, „haue“, „inkubācija“, „perinimas“, „keltetésre“, „tifqis“, „do wylęgu“, „valjenje“, „liahnutie“, „за люпене“, „incubare“. Техните опаковки следва да съдържат само яйца за люпене от един и същ вид, категория и тип домашни птици, от една и съща страна на произход и един и същи изпращач и върху тях следва да са обозначени най-малко следните данни:
а)
информацията, обозначена върху яйцата;
б)
вида домашни птици, от които произхождат яйцата;
в)
наименованието или търговското наименование и адреса на изпращача.
Член 4
Маркиране на опаковките с пилета
1. Пилетата се опаковат по вид, тип и категория домашни птици.
2. Кутиите съдържат само пилета от една и съща люпилня и върху тях се обозначава най-малко отличителният номер на люпилнята.
3. Пилета с произход от трети страни могат да се внасят само ако са групирани в съответствие с параграф 1. Кутиите следва да съдържат само пилета от една и съща страна на произход и един и същи изпращач и върху тях следва да са обозначени най-малко следните данни:
а)
наименованието на страната на произход;
б)
вида домашни птици, към който спадат пилетата;
в)
наименованието или търговското наименование и адреса на изпращача.
Маркировките върху опаковките се нанасят с незаличимо черно мастило с букви или цифри най-малко с височина 20 mm, ширина 10 mm и дебелина 1 mm.
Член 5
Придружаващи документи
1. Оформя се придружителен документ, който съдържа за всяка изпратена партида яйца за люпене или пилета най-малко следните данни:
а)
наименованието или търговското наименование и адреса на предприятието и отличителния му номер;
б)
броя на яйцата за люпене или пилетата по вид, категория и тип домашни птици;
в)
датата на изпращане;
г)
името и адреса на получателя.
2. По отношение на внасяните от трети страни партиди от яйца за люпене и пилета отличителният номер на предприятието следва да се заменя с наименованието на страната на произход.
Член 6
Регистрация
Всяка люпилня регистрира за всеки вид, категория (развъждане, размножаване или употреба) и тип (за месо, снасяне на яйца или за двойна употреба):
а)
датата, на която яйцата са поставени в инкубатор, броя на инкубаторните яйца и отличителния номер на предприятието, в което са произведени яйцата за люпене;
б)
датата на излюпване и броя излюпени пилета, предназначени за действителна употреба;
в)
броя инкубаторни яйца, изтеглени от инкубатора, и данните на купувача.
Член 7
Използване на яйца от инкубатор
Инкубаторните яйца, които са изтеглени от инкубатора, се използват за цели, различни от консумация от човека. Те могат да се използват като яйца за промишлени цели по смисъла на член 1, втора алинея, буква з) от Регламент (ЕО) № 589/2008 на Комисията (4).
Член 8
Съобщения
1. Всяка люпилня ежемесечно съобщава на компетентния орган на държавата-членка броя на поставените в инкубатор яйца по вид, категория и тип и броя на излюпените пилета, които са предназначени за действителна употреба.
2. При необходимост от различни от посочените в параграф 1 предприятия се изискват статистически данни за стадата птици за развъждане и размножаване, съобразно приетите правила и условия в съответствие с процедурата, предвидена в член 195, параграф 2 от Регламент (ЕО) № 1234/2007.
3. Веднага след получаване и анализиране на посочените в параграфи 1 и 2 данни държавите-членки изпращат на Комисията месечно обобщение въз основа на тези данни за предходния месец.
В допълнение, в представяното от държавите-членки обобщение се посочва броят на внесените и изнесените пилета през същия месец, по вид, категория и тип домашни птици.
4. Формулярът за обобщена справка, посочен в параграф 3, се съдържа в приложение III. Тази обобщена справка се изпраща от държавите-членки до Комисията всеки календарен месец не по-късно от четири седмици след края на месеца, за който се отнасят цифрите.
5. Държавите-членки могат да използват съдържащия се в приложение III формуляр за обобщена справка (част I) с цел събиране от люпилните на информацията, посочена в параграфи 1 и 2.
6. Държавите-членки могат да дадат указания да се изготвят за пилетата няколко екземпляра от придружителния документ, посочен в член 5. В такъв случай един екземпляр от документа се изпраща до посочения в член 9 компетентен орган при внос или износ, както и при търговия в рамките на Общността.
7. Държавите-членки, които използват посочената в параграф 6 процедура, информират за това останалите държави-членки и Комисията.
Член 9
Контролни органи
Определените от всяка държава-членка органи следят за съблюдаване на разпоредбите на настоящия регламент. Списъкът на тези органи се изпраща на другите държави-членки и на Комисията най-късно един месец преди влизане в сила на настоящия регламент. Държавите-членки и Комисията се уведомяват за всички изменения в този списък в срок един месец от началото им.
Член 10
Санкции
Държавите-членки предприемат необходимите мерки за налагане на санкции за всяко нарушение на регламентите относно производство и търговия с яйца за люпене и пилета от домашни птици, отглеждани в птицеферми.
Член 11
Доклади
Преди 30 януари всяка година държавите-членки изпращат на Комисията статистически данни за структурата и дейността на люпилните, като за целта използват съдържащия се в приложение IV формуляр.
Член 12
Отмяна
Регламент (ЕИО) № 1868/77 се отменя считано от 1 юли 2008 г.
Позовавания на отменения регламент и на Регламент (ЕИО) № 2782/75 се смятат за позовавания на настоящия регламент и следва да се четат съгласно таблицата на съответствието от приложение V.
Член 13
Влизане в сила
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 юли 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 юни 2008 година.